Komisjoni otsus,

30. detsember 2002,

ühtse veterinaariaalase elektroonilise süsteemi väljatöötamise kohta

(teatavaks tehtud numbri K(2002) 5496 all)

(2003/24/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1990. aasta direktiivi 90/425/EMÜ veterinaar- ja zootehniliste kontrollide kohta, mida kohaldatakse ühendusesiseses kaubanduses teatavate elusloomade ja toodete suhtes seoses siseturu väljakujundamisega, [1] viimati muudetud direktiiviga 92/118/EMÜ, [2] eriti selle artikli 20 lõiget 3,

võttes arvesse nõukogu 13. juuli 1992. aasta otsust 92/438/EMÜ veterinaarse impordikorra (projekt SHIFT) arvutistamise kohta, millega muudetakse direktiive 90/675/EMÜ, 91/496/EMÜ, 91/628/EMÜ ja otsust 90/424/EMÜ ning tunnistatakse kehtetuks otsus 88/192/EMU, [3] viimati muudetud nõukogu otsusega 95/1/EÜ, [4] eriti selle artiklit 12,

võttes arvesse nõukogu 26. juuni 1990. aasta otsust 90/424/EMÜ veterinaariaalaste kulutuste kohta, [5] viimati muudetud otsusega 2001/572/EÜ, [6] eriti selle artikleid 37 ja 37a,

ning arvestades järgmist:

(1) Euroopa Parlamendi ja nõukogu 13. detsembri 1999. aasta direktiivi 1999/93/EÜ (elektrooniliste allkirjade üldpõhimõtete kohta ühenduses) [7] eesmärgiks on tagada elektrooniliste sidevahendite turvalisus ja usaldatavus ning hõlbustada nende kasutamist liikmesriikide ja ühenduse ametiasutuste poolt nii omavahelises suhtlemises kui suhtlemises kodanike ja ettevõtjatega.

(2) Komisjoni 19. novembri 1992. aasta otsuse 92/563/EMÜ (projektiga SHIFT ette nähtud andmebaasi kohta, mis hõlmab ühenduse impordinõuded) [8] artiklis 3 on sätestatud, et komisjon peab välja arendama asjakohased andmebaasid.

(3) Komisjoni 19. juuli 1991. aasta otsuses 91/398 veterinaarasutusi ühendava arvutivõrgu (ANIMO) [9] kohta on sätestatud veterinaarasutusi ühendava sidevõrgu põhimõtted.

(4) Ühenduses läbiviidavad uuringud ja seminarid on näidanud, et arvutivõrgu ANIMO arhitektuuri tuleb muuta, loomaks erinevaid arvutirakendusi sisaldav veterinaariaalane süsteem.

(5) Euroopa Parlamendi resolutsioonis A5-0396/2000 sigade katku puhangut käsitleva Kontrollikoja eriettekande nr 1/2000 [10] kohta nõutakse, et arvutivõrgu ANIMO haldamine ja arendamine toimuks komisjoni kontrolli all ning et viidaks sisse vastavalt Kontrollikoja märkustele tehtavad muudatused.

(6) Funktsioonide ja kasutajaliideste optimeerimiseks on vajalik ühtse veterinaariaalase elektroonilise süsteemi arendamises tihe koostöö liikmesriikidega.

(7) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

Ühendus rajab võimalikult kiiresti arvutisüsteemi, mille arhitektuur hõlmaks nii süsteemi ANIMO kui SHIFT funktsioone. Selle süsteemi tehniline kirjeldus on toodud lisas.

Artikkel 2

1. Esimesel etapil koostab komisjon uue ANIMO-süsteemi kirjelduse, analüüsib seda ja esitab selle prototüübi.

Selleks tööks on komisjonil eelarve suurusega 200000 eurot.

2. Teisel etapil töötab komisjon välja uue ANIMO-süsteemi ja teeb andmebaasi liikmesriikidele kättesaadavaks.

3. Samuti arendab komisjon edasi ja ühendab uue süsteemiga SHIFT-süsteemi, eelkõige need funktsioonid, mis aitavad kaasa nii õiguslike küsimuste kui riskianalüüsiga seotud otsuste langetamisele piiripunktides.

Artikkel 3

Tervise- ja tarbijakaitse peadirektoraadi peadirektor volitatakse käesoleva otsuse rakendamiseks vajalikele lepingutele alla kirjutama.

Artikkel 4

Käesolev otsus on adresseeritud liikmesriikidele.

Brüssel, 30. detsember 2002

Komisjoni nimel

komisjoni liige

David Byrne

[1] EÜT L 224, 18.8.1990, lk 29.

[2] EÜT L 62, 15.3.1993, lk 49.

[3] EÜT L 243, 25.8.1992, lk 27.

[4] EÜT L 1, 1.1.1995, lk 113.

[5] EÜT L 224, 18.8.1990, lk 19.

[6] EÜT L 203, 28.7.2001, lk 16.

[7] EÜT L 13, 19.1.2000, lk 12.

[8] EÜT L 361, 10.12.1992, lk 45.

[9] EÜT L 221, 9.8.1991, lk 30.

[10] EÜT C 85, 23.3.2000, lk 1.

--------------------------------------------------

LISA

Tervise- ja tarbijakaitse peadirektoraadi arvutisüsteemid põhinevad n-tasemelisel arhitektuuril, neil on kliendipoolne brauser, võrguserver teabe edastamiseks ja eraldi Oracle’i andmebaasiserver. Strateegilisi rakendusi arendatakse programmeerimiskeeles JAVA, kasutades BEA Weblogic serverit. Sidestandardina on kasutusel IP ja vajaduse korral kasutatakse turvalisuse tagamiseks privaatset andmesidevõrku TESTA II ning andmeturbestandardeid nagu Secure Socket Layer (SSL) ja Public Key Infrastructure (PKI). Rakendused vahetavad andmeid, kasutades XML-standardit.

Statistilised aruanded tehakse BO (Business Object) ja kartograafilise tarkvara abil.

--------------------------------------------------